KIRJALLINEN KYSYMYS E-0253/01 esittäjä(t): Ilda Figueiredo (GUE/NGL) komissiolle. Viinintuottajille myönnetyt määrärahat.



Virallinen lehti nro 235 E , 21/08/2001 s. 0164 - 0164



KIRJALLINEN KYSYMYS E-0253/01 esittäjä(t): Ilda Figueiredo (GUE/NGL) komissiolle (8. helmikuuta 2001) Aihe: Viinintuottajille myönnetyt määrärahat Tuhansille portugalilaisille viinintuottajille voi koitua vakavaa haittaa siitä, että viinitisleiden tukimäärärahat on miltei käytetty loppuun, koska Espanja ja Italia ehtivät jättää hakemuksensa ennen Portugalia. Portugalin maatalousministeriön olisi pitänyt julkaista aikaisemmin EU:n viinitisleiden tukemiseen liittyvän hakemusmenettelyn ehdot, joten ei ole korrektia, että komissio myöntää asetukseen perustuvan tuen sille joka ensiksi ehtii. Tällainen tilanne on nimittäin epäoikeudenmukainen niille hakijoille, joilla on kotimaassaan hallinnollisia ongelmia. 1. Vahvistaako komissio, että käytettävissä olevat määrärahat on käytännössä myönnetty Italialle ja Espanjalle? 2. Mihin toimenpiteisiin komissio aikoo ryhtyä ratkaistakseen tämän tuhansia portugalilaisia viinintuottajia koskevan ongelman? Franz Fischlerin komission puolesta antama yhteinen vastaus kirjallisiin kysymyksiin E-0253/01 ja P-0358/01 (12. maaliskuuta 2001) Viinintislaus juotavaksi tarkoitetun alkoholin markkinoita varten aloitettiin 1. syyskuuta 2000. Kyseisen toimenpiteen soveltamista koskevissa säännöissä määrätään ankarista perusteista, joiden täyttyessä komission on keskeytettävä kyseinen tislaaminen tai sovittava tislauksen vähentämistä koskevista määristä. Tällaisia perusteita ovat erityisesti talousarviosta myönnettyjen määrärahojen ylittyminen ja tällaisten määrärahojen ylittymisen tai juotavaksi tarkoitetun alkoholin liikatarjonnan riski. Nämä edellytykset täyttyivät joulukuun 2000 alussa, ja tämän vuoksi komissio keskeytti toimenpiteen seuraavan viinivuoden alkuun asti. Komissio voi todellakin vahvistaa, että kahden jäsenvaltion tuottajat ja tislaajat olivat sopineet suurimmasta osasta toimenpiteen yhteydessä käytettävissä olevien määrien tuotannosta, mutta myös kahden muun jäsenvaltion toimijat ovat tehneet sopimuksia, jotka kattavat huomattavan osan maan pöytäviinin tuotannosta. Komissio pahoittelee sitä, että Portugalin viinin- ja alkoholintuottajat eivät ole voineet osallistua kyseiseen toimenpiteeseen, joka oli avoinna kaikille Euroopan tuottajille. Se ymmärtää, että uuden toimenpiteen ensimmäinen soveltamisvuosi on hankala ajanjakso kaikille toimijoille. Komissio huomauttaa kuitenkin, että siltä osin kuin on kysymys vaatimuksesta tarkistaa kyseistä tislaamista koskevat säännöt ja palata käytäntöön, jonka mukaan kullekin jäsenvaltiolle myönnetään määräraha tislattavia määriä varten, kyseisestä vanhasta säännöksestä luopuminen oli yksi tärkeimmistä viinin yhteisen markkinajärjestelyn vuonna 1999 aloitettua uudistusta koskevista tekijöistä. Tarkoituksena oli mukauttaa viinin yhteistä markkinajärjestelyä koskevat säännökset markkinoiden tarpeisiin ja yhteisön, erityisesti yhtenäismarkkinoiden kehitykseen entistä paremmin. Komissio toivoo parlamentin jäsenten kiinnittävän huomiota siihen, että jos jonkin jäsenvaltion tai jonkin tietyn viinialueen viinimarkkinoilla ilmenee vakavia ongelmia, viinin yhteiseen markkinajärjestelyyn sisältyvä väline eli tislaustoimenpide soveltuu aiempaa paremmin tämänkaltaisten tilanteiden korjaamiseen. Komissio otti huomioon Portugalin tämänhetkisen tilanteen, jota myös parlamentin jäsenet kuvaavat, ja antoi viinin hallintokomitealle 15. helmikuuta 2001 asetusluonnoksen, jonka mukaan Portugalin viinien tislaus voidaan aloittaa 450 000 hehtolitran osalta. Hankkeeseen suhtauduttiin myönteisesti, ja sitä ryhdytään soveltamaan 5. maaliskuuta 2001 alkaen.